Ένωση Χρηστών και Φίλων Linux Ελλάδας

Διεύθυνση:

Αραχώβης 4 και Ιπποκράτους

ΤΚ 10680

Αθήνα

URL: http://www.hellug.gr/

e-mail: info@hellug.gr

Αθήνα, Πέμπτη 26 Φεβρουαρίου 2004

ΔΕΛΤΙΟ ΤΥΠΟΥ

Θέμα: Τοποθέτηση της Ένωσης Χρηστών και Φίλων Linux Ελλάδας σε συνέντευξη του Διευθύνοντος Συμβούλου της Microsoft Hellas, κ. Τσάγκου Χρήστου, στο eWorking της Ναυτεμπορικής, 26/01/2004.

Την Δευτέρα 26 Ιανουαρίου, στο ένθετο eWorking της καθημερινής οικονομικης και επιχειρηματικής εφημερίδας «Η Ναυτεμπορική» [1], δημοσιεύθηκε συνέντευξη [2] του διευθύνοντα συμβούλου της Microsoft Hellas [3], κ. Χρήστου Τσάγκου. Οι απαντήσεις του κ. Τσάγκου σε θέματα ανοιχτού λογισμικού δεν είναι ακριβείς και περιέχουν κάποια λάθη, που μπορούν να παραπληροφορήσουν το κοινό. Το παρόν δελτίο τύπου απαντάει στις θέσεις κ. Τσάγκου, με συγκεκριμένα και τεκμηριωμένα επιχειρήματα, καθώς επίσης και με παραπομπές αυτών στο Internet.

Στην ερώτηση: «Πού οφείλεται, νομίζετε, η δυσπιστία του κόσμου απέναντι στην πρόληψη, ακόμα και σήμερα, που τα κρούσματα με ιούς και απάτες στο Internet έχουν πολλαπλασιαστεί;» η απάντηση του κ. Τσάγκου ήταν: «Κατ’ αρχήν, να σας πω ότι, σύμφωνα με πρόσφατη έρευνα της IDC, τα Windows είναι το λιγότερο ευάλωτο λειτουργικό στον τομέα της ασφάλειας. Η έρευνα αναδεικνύει υπερδιπλάσιο αριθμό ιών για το Linux απ’ ό,τι για τα Windows». Ο σύλλογος επικοινώνησε ,[4] με την IDC αμέσως μετά την δημοσίευση του άρθρου, με σκοπό την επαλήθευση της ύπαρξης της εν λόγω έρευνας. Για την IDC απάντησε ο κύριος Shirer, υπεύθυνος επικοινωνίας της εταιρείας, ο οποίος και διέψευσε κατηγορηματικά την ύπαρξη τέτοιας έρευνας: 'IDC has not produced any research that supports the claims made by Mr. Tsagkos, nor do we believe his claims to be true.' (σε μετάφραση: Η IDC δεν έχει πραγματοποιήσει καμμία έρευνα που να στηρίζει τις αιτιάσεις του κ. Τσάγκου, ούτε και πιστεύουμε ότι οι αιτιάσεις του είναι αληθείς.)

Στη συνέχεια της συνέντευξης, ο κ. Τσάγκος αναφέρει «...η RedHat, ο μεγαλύτερος διανομέας του Linux, σταμάτησε να το βγάζει πια...». Ούτε αυτό το επιχείρημα ανταποκρίνεται στην αλήθεια. Η RedHat αποφάσισε να επικεντρωθεί στην ειδική έκδοση της διανομής της που προορίζεται για μεγάλες επιχειρήσεις, ενώ παρέδωσε την μικρή της διανομή στην κοινότητα του ανοιχτού λογισμικού για περαιτέρω ανάπτυξη, όπως αποσαφηνίζεται στην επίσημη ανακοίνωση της εταιρίας. [5]

O κ. Τσάγκος επίσης αναφέρει «Εμείς υποστηρίζουμε τα ανοιχτά πρότυπα και όλα τα μοντέλα μας είναι συμβατά δεκαετίες τώρα. Στο μοντέλο του ανοιχτού κώδικα, όμως, που είναι κάτι διαφορετικό, δεν υφίσταται προστασία των πνευματικών δικαιωμάτων, ενώ δεν υπάρχει και η δυνατότητα εσόδων από ένα εμπορικό προϊόν, όπως είναι το λογισμικό». Η συγκεκριμένη δήλωση δεν είναι ακριβής. Εκτός από το ότι η άδεια χρήσης και τα πνευματικά δικαιώματα είναι διαφορετικές έννοιες, το μοντέλο ανοιχτού κώδικα υποστηρίζει σαφέστατα τα πνευματικά δικαιώματα καθώς πρόσφατα τo Free Software Foundation Europe [6] ανακοίνωσε την πρώτη έκδοση της άδειας Fiduciary Licence Agreement [7], μια άδεια που θα βοηθήσει στη διασφάλιση και τη νομική σταθερότητα του Ελεύθερου Λογισμικού και των δημιουργών του στην Ευρώπη. Η άδεια αυτή ελαχιστοποιεί τα νομικά ρίσκα των προγραμματιστών και των εταιριών που παράγουν Ελεύθερο Λογισμικό και δίνει στο F.S.F. τη δυνατότητα να υπερασπιστεί το Ελεύθερο Λογισμικό εκ μέρους του δημιουργού του ακόμη και δικαστικά. Επίσης δεν ισχύει το ότι δεν είναι δυνατόν να υπάρχει και δωρεάν και κερδοφόρο λογισμικό. Μεγάλος μέρος δωρεάν λογισμικού παρέχεται από εμπορικές και κερδοφόρες εταιρείες, που ο κύριος όγκος των εσόδων τους προέρχεται από εμπορική υποστήριξη των προγραμμάτων τους, όπως επίσης και παραμετροποίηση και προσαρμογή του λογισμικού τους σε ειδικές εγκαταστάσεις.

Τα προηγούμενα καθιστούν σαφές πως οι δηλώσεις του κ. Τσάγκου δεν ανταποκρίνονται στην πραγματικότητα και ο σύλλογός μας επιζητά την αποκατάσταση της αλήθειας. Πλήρη έκδοση του παρόντος δελτίου με παραπομπές μπορείτε να βρείτε στην διεύθυνση http://www.hellug.gr/hellug/anakoinwseis/deltio.html

Το παρόν δελτίο τύπου συνυπογράφει η Ένωση Ελλήνων Χρηστών Internet [8].

Για την Ένωση Χρηστών και Φίλων Linux Ελλάδας:

Ο πρόεδρος, κ. Χωματάς Γρηγόρης

Ο αντιπρόεδρος, κ. Ιατρού Μιχάλης

Ο Γραμματέας, κ. Στοΐλης Ιωάννης

Ο Ταμίας, κ. Διαμαντίδης Αλέξανδρος

Ο Έφορος, κ. Τοπογλίδης Κωνσταντίνος

Για την Ένωση Ελλήνων Χρηστών Internet:

Ο Πρόεδρος, κ. Βασιλάκος Νικόλαος

Ο Γενικός Γραμματέας, κ. Γεωργάτος Φώτης

Παραπομπές

[1] Καθημερινή οικονομική και επιχειρηματική εφημερίδας «Η Ναυτεμπορική»

http://www.naftemporiki.gr/

[2] Η συνέντευξη

http://www.hellug.gr/hellug/anakoinwseis/naftemporiki.html

[3] Microsoft Hellas

http://www.microsoft.com/hellas/

[4] Αποδείξεις επικοινωνίας του συλλόγου με την IDC, και η επίσημη απάντηση που έλαβε

http://www.hellug.gr/hellug/anakoinwseis/maillog.txt

[5] Δελτίο τύπου της RedHat:

http://www.redhat.com/about/presscenter/2003/press_fedora.html

[6] Η κεντρική σελίδα του Ιδρύματος Ελεύθερου Λογισμικού στην Ευρώπη:

http://www.fsfeurope.org/

[7] Fiduciary Licence Agreement (FLA):

http://www.fsfeurope.org/projects/fla/fla.en.html

[8] Ένωση Ελλήνων Χρηστών Internet:

http://www.eexi.gr

2004-02-26T18:02:05